題淵明歸來圖
作者：方回
朝代：宋

paragraphs: 人以心役形，方寸有所主。
陋巷足簞瓢，外物肯妄取。
心或爲形役，饑腸內煎煮。
未必得鼎食，湯鑊已烹汝。
淵明歸去來，妙甚第三語。
自形役自心，何乃浪自苦。
此理一以悟，公相亦糞土。
而况折我腰，不過米斗五。
昨非謝督郵，今是睇衡宇。
易有不遠復，艮曰止其所。
聖之清若和，高風夷惠伍。
懦立薄夫敦，仰止邁終古。